इलाहाबाद। इलाहाबाद की चुनावी जनसभा में मायावती को शूर्पणखा बताने वाले भाषण पर अब सियासी रंग चढ़ने लगा है। नंदी के बयान के बाद पूरे इलाहाबाद में जगह-जगह समाजवादी पार्टी और बसपा कार्यकर्ताओं ने मंत्री नंदी का पुतला फूंका। साथ ही जमकर नारेबाजी के साथ मंत्री पर मुकदमा दर्ज कराने के लिए धूमनगंज थाने में तहरीर भी दी गई है। मामले को अब चुनावी फायदे के लिए सपा व बसपा तूल दे रही हैं और अमर्यादित टिप्पणी को लेकर अपना गुस्सा जाहिर कर रही हैं। बसपा के गौतम सरोज ने बताया कि धूमनगंज थाने में मानहानि का मुकदमा दर्ज कराने के लिए तहरीर दी गई है। मंत्री ने भाषण में धार्मिक भावनाओं को भी आहत किया है। वहीं समाजवादी पार्टी ने भी मंत्री नंदी के बयान पर जमकर हमला बोला और शहर के कई इलाके में मंत्री नंदी का पुतला फूंक कर अपनी नाराजगी जताई।